利物浦慘吞3蛋瀕出局 高普震怒:抵輸!
2024年04月12日 08:00
東網電視
更多新聞短片
利物浦14個月來首次主場輸波。(Getty Images)
利物浦嘅「3冠夢」喺周五(12日)凌晨受到重擊,佢哋喺歐霸盃8強首回合,意外0比3大敗阿特蘭大腳下,次回合作客想反勝需要奇迹。今之係利物浦14個月來首次主場輸波,領隊高普賽後表現憤怒,話唔認得呢隊波,直指利物浦「抵輸」!
利物浦踢歐霸被認為「超班」,不過今仗被阿特蘭大殺個措手不及,38分鐘施卡馬卡射門冇角度,可惜利物浦門將基利靴嚴重失誤,將個波撲埋入網。下半場利物浦傾力反撲,但阿特蘭大反擊銳利,施卡馬卡60分鐘再下一城;83分鐘蘇保斯拉爾中場交失,阿特蘭大快攻由柏沙歷射成3比0完場。
季尾離任嘅高普,執教利物浦9年只係第5次喺歐洲賽主場輸波,阿特蘭大竟然佔咗2次!2020年歐聯分組賽,阿特蘭大亦曾作客2比0擊敗利物浦,可以話係「紅軍剋星」。今場亦係利物浦自上年2月歐聯輸畀皇家馬德里後,14個月以來首次喺晏菲路落敗。
高普賽後表示:「真係踢得好差,天呀!佢哋入波之前已經踢到冇晒譜,中場斷開左右兩截,我完全唔認得呢隊波,用足球術語嚟講就係冇戰術紀律性,我哋踢得好差,抵輸!我要恭喜阿特蘭大,佢哋踢得好出色。」